বুধবারই সুপ্রিম কোর্টে আরজি কর মামলার শুনানি

নয়াদিল্লি: বুধবারই সুপ্রিম কোর্টে (Supreme Court) আরজি কর (RG Kar Case) মামলার শুনানি। সোমবার ঘটনার ১৬৪ দিন পর শিয়ালদহ আদালত এই মামলায় দোষী সঞ্জয় রায়কে যাবজ্জীবন কারাদণ্ড দণ্ডিত করেছে। যদিও রায় নিয়ে দ্বিভক্ত নাগরিক সমাজ। খোদ মুখ্যমন্ত্রী মমতা বন্দ্যোপাধ্যায় (Mamata Banerjee) এই রায়ে খুশি নন। সঞ্জয়ের ফাঁসির দাবিতে কলকাতা হাইকোর্টে (Calcutta High Court) মামলা দায়ের করেছে রাজ্য সরকার। আগামিকাল এই মামলার শুনানি রয়েছে হাইকোর্টে। কারাদণ্ডের সাজার পর প্রথমবার শীর্ষ আদালতে উঠবে আরজি কর মামলা।

আরও পড়ুন: বুধবার রাজ্যের আবেদন শুনবে কলকাতা হাইকোর্ট

বুধবার শীর্ষ আদালতে মামলার শুনানি হবে প্রধান বিচারপতি সঞ্জীব খান্নার ডিভিশন বেঞ্চে। স্বাভাবিকভাবেই সঞ্জয়ের সাজার প্রসঙ্গ আদালতে ওঠে কিনা সেদিকে নজর থাকবে। ডিসেম্বরের শেষের দিকে শেষবার আরজি কর ইস্যুতে শীর্ষ আদালতের দায়ের করা স্বতঃপ্রণোদিত মামলার শুনানি হয়েছিল। আদালত জানিয়েছিল জুনের তৃতীয় সপ্তাহে মামলাটি ফের শোনা হবে। তবে এর মধ্যে কোনও পক্ষ যদি নতুন করে কোনও অভিযোগ জানাতে বা মামলা সংক্রান্ত নতুন কোনও তথ্য পেশ করতে চায় সেই সুযোগ দেওয়া হবে। সূত্রের খবর, নির্যাতিতার বাবা-মা নতুন করে এই মামলা নিয়ে নিজেদের বক্তব্য জানানোর আর্জি জানিয়েছেন শীর্ষ আদালতে। সেই আর্জি মেনেই বুধবার মামলাটি শোনা হচ্ছে।

অন্য খবর দেখুন